1978માં પ્રકટ થયેલા નરેદ્ર મોદીના "સંઘર્ષમાં ગુજરાત" પુસ્તકના પ્રથમ સંસ્કરણ (3000 પ્રતો)ની તારીખ જાન્યુઆરી 14, 1978 છે, અને બીજી આવૃત્તિ (ફરીથી 3000 પ્રતો) માર્ચ 7, 1978એ પ્રકટ કરવી પડે છે. એ ઈમર્જન્સીના દિવસોમાં લોકોની જ્ઞાનભૂખ અને માહિતીભૂઓખ ચરમસીમા પર હતી, અને આ પુસ્તક માહિતીસભર છે. આજે જે નામો શીર્ષસ્થ છે એ લોકો એ ઈમર્જન્સીના દિવસોમાં ગળાઈ રહ્યા હતા, તળાઈ રહ્યા હતા, પુખ્ત બની રહ્યા હતા. જે નક્કર હતા એ ટકી ગયા ને ભીરુ હતા એ તૂટી ગયા. નામો વાંચતાં જ એ સમજ પડી જાય છે. (આ નિયમ 1942ના સંઘર્ષને પણ એટલો જ લાગુ પડે છે) નરેન્દ્ર મોદી પાસે એક સમસામયિક ઇતિહાસકારની દ્રષ્ટિ છે, જે રિપોર્ટર કરતાં વધારે દૂરગામી છે, અને એક શૈલીકારનો કસબ છે, જે એક ડિસ્પેચ મોકલનાર સ્ટ્રીંગર કરતાં વધારે રોચક-રોમાંચક છે...25મી ડિસેમ્બરે (ક્રિસ્ટમસ દિવસ) વાજપેયીનો જન્મદિવસ હતો. જેલમાં અટલજીનું સ્વાસ્થ્ય પણ બગડી ગયું હતું....ત્રણ-ત્રણ ઓપરેશનો થયાં હતાં (પૃષ્ઠ 99)...શ્રી હિતેન્દ્રભાઈ દેસાઈ અને શ્રી જયસુખલાલ હાથીને ઈંગ્લંડ મોકલવામાં આવ્યા હતા. શ્રી દેસાઈને અનેક સંસ્થાઓ તરફથી શ્રી મકરંદભાઈ દેસાઈ સાથે એક જ પ્લેટફોર્મ પર...પ્રવચન કરવા નિમંત્રણો આવ્યાં, પણ તેઓ હિંમત ન કરી શક્યા. (હિતુભાઈ અને શ્રી હાથીએ) અલગ કાર્યક્રમો ગોઠવ્યા, તેમાં પણ તેમની ફજેતીઓ થઈ. ધીમે ધીમે તેમણે જાહેરમાં આવવાનું જ છોડી દીધું. હોંશે હોંશે લંડન પહોંચેલા બિચારા હિતેન્દ્રભાઈને ઈંગ્લંડના રોકાણ દરમિયાન અન્ડરગ્રાઉન્ડ જ રહેવું પડ્યું (પૃષ્ઠ 152)...મહેસાણામાંથી શ્રી શંકરસિંહ વાઘેલાના નાના ભાઈ કનુસિંહ વાઘેલા અને સંઘના બીજા એક કાર્યકર શ્રીકાંત કાટદરેની ધરપકડ થઈ. ધરપકડ માટે પોલીસને ઈનામ આપવામાં આવ્યું. આ બંનેને રિમાન્ડ ઉપર લઈ ખૂબ જ માર મારવામાં આવ્યો (પૃષ્ઠ 137)...પોલીસવાળાઓ પેરોલ પર છોડાવવા માટે રૂ 300ની લાંચ માંગે. પૈસા લાવવા ક્યાંથી? (પૃષ્ઠ 127)